**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O OBRAZLOŽENEM MNENJU O KANDIDATIH ZA RAVNATELJA JAVNEGA ZAVODA OSNOVNA ŠOLA LUCIJANA BRATKOVIČA BRATUŠA RENČE**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18),
* 53.a člen Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo in spremembe)

*PREDLAGATELJ:*

Odbor za družbene dejavnosti, Komisija za mandatna vprašanja, volitve in imenovanja

*PRIPRAVLJALEC:*

Župan, občinska uprava

*OBRAZLOŽITEV:*

Občina Renče-Vogrsko je dne 28. 9. 2018 s strani Sveta zavoda Osnovne šole Lucijana Bratkoviča Bratuša Renče prejela zaprosilo, naj v skladu z določili 53. a člena Zakona o organizaciji in financiranju vzgoje in izobraževanja poda obrazložena mnenja lokalne skupnosti o kandidatih, ki izpolnjujejo zahtevane pogoje za ravnatelja. Občina je dolžna skladno s sedmo točko tega člena podati obrazloženo mnenje v roku 20 dni od dneva, ko je bila zanj zaprošena, sicer se šteje, da lahko svet o izbiri odloči brez tega mnenja.

*RAZLOGI ZA SPREJETJE:*

Sedanjemu ravnatelju mandat preneha s 30. 11. 2018, zato je potrebno imenovati novega ravnatelja za nov petletni mandat s pričetkom 1. 12. 2018.

*OCENA STANJA:*

Svet zavoda je zaprosil za podajo obrazloženih mnenj o naslednjih kandidatih:

1. Aleksandra Lorbek, Ulica pri spomeniku 18, Koper
2. Zoran Jovićević, Vipavska cesta 98, Nova Gorica
3. Bogomir Furlan, Lokavec 3/b, Ajdovščina.

V dogovoru s Svetom zavoda je bila dne 9. 10. 2018 v Dvorani Zorana Mušiča Kulturnega doma Bukovica izvedena skupna predstavitev navedenih kandidatov, na katero so bili povabljeni občinski svetniki, člani delovnih teles Občinskega sveta, Svet zavoda, Svet staršev in predstavniki delavcev zavoda.

**1. Predlog Odbora za družbene dejavnosti**

Dne 11. 10. 2018 je Odbor za družbene dejavnosti na svoji prvi izredni seji, na kateri so bili povabljeni tudi predstavniki občine v Svetu zavoda (Rok Cuder, Teja Pahor in Nataša Martinuč Krapež), obravnaval prijave navedenih kandidatov za potrebo priprave ustreznih obrazloženih mnenj. Na podlagi razprave in dejstva, da je potrebno javnemu zavodu skladno z določili 53. a člena Zakona o organizaciji in financiranju vzgoje in izobraževanja dostaviti obrazložena mnenja najkasneje do 17. oktobra, so člani odbora soglasno sprejeli naslednje sklepe:

* Nobenemu kandidatu se naj ne podeli pozitivnega mnenja k imenovanju za ravnatelja (ga. Lorbek in g. Jovićević v nobeni predstavitvi nista izkazala, da v vsebinskem smislu izpolnjujeta pogoje za ravnatelja z dobrimi vodstvenimi kompetencami, izkazalo pa se je, da slabo poznata sistem organizacije in financiranja javnega zavoda ter da nimata nobenih vodstvenih izkušenj. G. Jovićević tudi nima opravljenega izpita za ravnatelja. G. Furlan pa ni izkazal, da bi karkoli izboljšal v nadaljnjem mandatu, ni predstavil ustrezne vodstvene vizije za vodenje zavoda v naslednjem mandatu in ni opredelil namena, da bi odpravil pomanjkljivosti in probleme, ki so nastali v tem mandatu).
* Dne 12. oktobra naj se skliče dopisna seja Občinskega sveta, z zaključkom 16. oktober ob 12. uri, na kateri naj svetniki obravnavajo predlog sklepa o obrazloženih mnenjih,
* Odbor predlaga Občinskemu svetu, naj sprejme sklep o obrazloženem mnenju v predlaganem besedilu.

Sklepe odbora so podprli tudi vsi trije predstavniki občine v Svetu zavoda.

**2. Predlog Komisije za mandatna vprašanja, volitve in imenovanja**

Komisija za mandatna vprašanja, volitve in imenovanja je dne 15. 10. sklicala izredno sejo, na kateri je obravnavala gradivo s sklepom, kot je predlagano v 19. dopisni seji. V obravnavi se je izkazalo, da je prišlo v gradivu zaradi administrativne napake pripravljalke do napačne navedbe predlagatelja, ki ni Komisija za mandatna vprašanja, volitve in imenovanja, pač je bil predlagatelj Odbor za družbene dejavnosti.

Komisija za mandatna vprašanja, volitve in imenovanja je na seji s štirimi glasovi za in enim proti sprejela sklep, naj se v glasovnico vključi tudi sklep o obrazloženih mnenjih komisije, ki se glasi:

* Kandidatoma ge. Lorbek in g. Jovićeviću se naj ne podeli pozitivnega mnenja k imenovanju za ravnatelja, ker v nobeni predstavitvi nista izkazala, da v vsebinskem smislu izpolnjujeta pogoje za ravnatelja z dobrimi vodstvenimi kompetencami, izkazalo pa se je, da slabo poznata sistem organizacije in financiranja javnega zavoda ter da nimata nobenih vodstvenih izkušenj. G. Jovićević tudi nima opravljenega izpita za ravnatelja.
* G. Furlanu se podeli pozitivno mnenje zaradi dosedanjega uspešnega večletnega vodenja javnega zavoda, kot tudi zaradi dejstva, ker ima kandidat izkušnje vodenja javnega zavoda.

Upoštevajoč sklep Komisije za mandatna vprašanja, volitve in imenovanja je potrebno sejo podaljšati do srede in spremeniti glasovnico tako, da se bodo svetniki lahko opredelili za predlog o obrazloženih mnenjih ali Odbora za družbene dejavnosti ali Komisije za mandatna vprašanja, volitve in imenovanja, ob dejstvu, da se glasovnice, ki so bile že podane do objave dopolnjenega gradiva in sklepa, razveljavi.

*CILJI IN NAČELA:*

Občina Renče-Vogrsko bo podala obrazloženo mnenje skladno z določili 53. a člena Zakona o organizaciji in financiranju vzgoje in izobraževanja. S podajo mnenj bo izkazala tudi svoj interes, ki se nanaša na imenovanje ravnatelja.

*FINANČNE IN DRUGE POSLEDICE:*

Finančnih posledic ni.

Pripravila:

Vladka Gal Janeš

Višja svetovalka I za družbene dejavnosti

*Predlog akta – SKLEP 1:*

Na podlagi 53. a člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo in spremembe) in 8. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_\_\_\_\_\_ izredni seji dne \_\_\_\_\_\_\_\_\_sprejel naslednji

**SKLEP O OBRAZLOŽENEM MNENJU O KANDIDATIH ZA RAVNATELJA JAVNEGA ZAVODA OSNOVNA ŠOLA LUCIJANA BRATKOVIČA BRATUŠA RENČE**

1. člen

Občinski svet podaja javnemu zavodu Osnovna šola Lucijana Bratkoviča Bratuša Renče naslednje obrazloženo mnenje o kandidatih za ravnatelja:

Občinski svet nobenemu od kandidatov, ki izpolnjujejo formalne pogoje za imenovanje ravnatelja: Aleksandri Lorbek, Zoranu Jovićeviću in Bogomirju Furlanu, ne podaja pozitivnega mnenja k imenovanju za ravnatelja Osnovne šole Lucijana Bratkoviča Bratuša Renče.

**Obrazložitev**: Vsi trije kandidati sicer izpolnjujejo formalne pogoje za imenovanje, ne izpolnjujejo pa vsebinskih. Iz predstavitev programov posameznih kandidatov in odgovorov na vprašanja na osebnih predstavitvah kandidatov izhaja, da:

* ga. Lorbek in g. Jovićević nista izkazala, da v vsebinskem smislu izpolnjujeta pogoje za ravnatelja z dobrimi vodstvenimi kompetencami, izkazalo pa se je, da slabo poznata sistem organizacije in financiranja javnega vzgojno-izobraževalnega zavoda ter da nimata nobenih vodstvenih izkušenj. G. Jovićević tudi nima opravljenega izpita za ravnatelja.
* G. Furlan ni izkazal, da bi karkoli izboljšal v nadaljnjem mandatu, ni predstavil ustrezne vodstvene vizije za razvoj in vodenje zavoda v naslednjem mandatu in ni opredelil namena, da bi odpravil pomanjkljivosti in probleme, ki so nastali v tem mandatu. Ima izkušnje vodenja javnega vzgojno-izobraževalnega zavoda.
1. člen

Občinski svet predlaga Svetu zavoda, naj ne izbere in ne imenuje nobenega izmed naštetih kandidatov za ravnatelja javnega zavoda, ter svetuje, naj se čim prej objavi nov razpis za delovno mesto ravnatelja. Za ta čas do imenovanja novega ravnatelja naj za v. d. ravnatelja imenuje dosedanjega ravnatelja g. Furlana, vendar največ za dobo do 12 mesecev.

1. člen

Ta sklep prične veljati takoj.

Številka: \_\_\_\_\_\_\_\_\_\_\_\_

Bukovica, \_\_\_\_\_\_\_\_\_\_\_\_

 Aleš Bucik

 Župan

*Predlog akta – SKLEP 2:*

Na podlagi 53. a člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo in spremembe) in 8. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_\_\_\_\_\_ izredni seji dne \_\_\_\_\_\_\_\_\_sprejel naslednji

**SKLEP O OBRAZLOŽENEM MNENJU O KANDIDATIH ZA RAVNATELJA JAVNEGA ZAVODA OSNOVNA ŠOLA LUCIJANA BRATKOVIČA BRATUŠA RENČE**

1. člen

Občinski svet podaja javnemu zavodu Osnovna šola Lucijana Bratkoviča Bratuša Renče naslednje obrazloženo mnenje o kandidatih za ravnatelja:

* Kandidatoma ge. Lorbek in g. Jovićeviću se ne podeli pozitivnega mnenja k imenovanju za ravnatelja, ker v nobeni predstavitvi nista izkazala, da v vsebinskem smislu izpolnjujeta pogoje za ravnatelja z dobrimi vodstvenimi kompetencami, izkazalo pa se je, da slabo poznata sistem organizacije in financiranja javnega zavoda ter da nimata nobenih vodstvenih izkušenj. G. Jovićević tudi nima opravljenega izpita za ravnatelja.
* G. Furlanu se podeli pozitivno mnenje zaradi dosedanjega uspešnega večletnega vodenja javnega zavoda, kot tudi zaradi dejstva, ker ima kandidat izkušnje vodenja javnega zavoda.
1. člen

Ta sklep prične veljati takoj.

Številka: \_\_\_\_\_\_\_\_\_\_\_\_

Bukovica, \_\_\_\_\_\_\_\_\_\_\_\_

 Aleš Bucik

 Župan